Κανονισμός (ΕΚ) αριθ. 2285/2002 του Συμβουλίου

της 10ης Δεκεμβρίου 2002

σχετικά με τα μέτρα διασφάλισης που προβλέπονται από τη συμφωνία εταιρικής σχέσης ΑΚΕ-ΕΚ και σχετικά με την κατάργηση του κανονισμού (ΕΟΚ) αριθ. 3705/90

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133,

την πρόταση της Επιτροπής,

Εκτιμώντας τα ακόλουθα:

(1) Είναι απαραίτητο να καθοριστεί ο τρόπος με τον οποίο θα τεθούν σε εφαρμογή οι ρήτρες διασφάλισης οι οποίες προβλέπονται στο κεφάλαιο 1 του παραρτήματος V της συμφωνίας εταιρικής σχέσης ΑΚΕ-ΕK, που υπογράφηκε στο Κοτονού στις 23 Ιουνίου 2000, και που στο εξής καλείται η "συμφωνία του Κοτονού"(1), ώστε να μπορούν η Κοινότητα και τα κράτη μέλη να τηρούν τις υποχρεώσεις που ανέλαβαν βάσει αυτής της συμφωνίας.

(2) Είναι, συνεπώς, πρόσφορο να προσαρμοστούν οι διατάξεις του κανονισμού (ΕΟΚ) αριθ. 3705/90 του Συμβουλίου, της 18ης Δεκεμβρίου 1990, σχετικά με τα μέτρα διασφάλισης που προβλέπονται από την τέταρτη σύμβαση ΑΚΕ-ΕΟΚ(2), ώστε να εισαχθεί αναφορά στη συμφωνία του Κοτονού.

(3) Ο παρών κανονισμός αντικαθιστά τον κανονισμό (ΕΟΚ) αριθ. 3705/90 ο οποίος συνεπώς καταργείται.

(4) Όταν διερευνάται το ενδεχόμενο να ληφθεί μέτρο διασφάλισης, πρέπει να λαμβάνονται υπόψη οι υποχρεώσεις που καθορίζονται στο άρθρο 8 παράγραφοι 3 και 4 και στα άρθρα 9 και 11 του παραρτήματος V της συμφωνίας του Κοτονού.

(5) Εφαρμόζονται επίσης οι διαδικασίες σχετικά με τις ρήτρες διασφάλισης οι οποίες προβλέπονται στη συνθήκη και στους κανονισμούς για την κοινή οργάνωση των γεωργικών αγορών.

(6) Βάσει της συμφωνίας του Κοτονού, είναι επίσης αναγκαίο να καθοριστούν ορισμένες ειδικές διατάξεις σε σχέση με τους γενικούς κανόνες που προβλέπονται στον κανονισμό (ΕΚ) αριθ. 3285/94 του Συμβουλίου, της 22ας Δεκεμβρίου 1994, για το κοινό καθεστώς εισαγωγών(3),

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Εάν ένα κράτος μέλος ζητήσει από την Επιτροπή την εφαρμογή μέτρων διασφάλισης όπως προβλέπεται στο άρθρο 8 του παραρτήματος V της συμφωνίας του Κοτονού και η Επιτροπή αποφασίσει να μην τα εφαρμόσει, η Επιτροπή ενημερώνει σχετικά το Συμβούλιο και τα κράτη μέλη εντός τριών εργάσιμων ημερών από την ημερομηνία παραλαβής της αίτησης του κράτους μέλους.

Τα κράτη μέλη παρέχουν στην Επιτροπή τις πληροφορίες που απαιτούνται προκειμένου να δικαιολογήσουν τις αιτήσεις τους για την εφαρμογή μέτρων διασφάλισης.

Αν η Επιτροπή αποφασίσει να μην εφαρμόσει μέτρα διασφάλισης, κάθε κράτος μέλος μπορεί να παραπέμψει στο Συμβούλιο την απόφαση εντός δέκα εργάσιμων ημερών από την ανακοίνωση της απόφασης αυτής.

Στην περίπτωση αυτή, η Επιτροπή ενημερώνει τα κράτη ΑΚΕ και τους γνωστοποιεί την έναρξη των διαβουλεύσεων, όπως αναφέρεται στο άρθρο 9 παράγραφος 1 του παραρτήματος V της συμφωνίας του Κοτονού.

Το Συμβούλιο μπορεί, με ειδική πλειοψηφία, να λάβει διαφορετική απόφαση εντός 20 εργάσιμων ημερών μετά την ολοκλήρωση των διαβουλεύσεων με τα κράτη ΑΚΕ.

2. Εάν η Επιτροπή, μετά από αίτηση κράτους μέλους ή με δική της πρωτοβουλία, αποφασίσει ότι πρέπει να εφαρμοστούν τα μέτρα διασφάλισης που προβλέπονται στο άρθρο 8 του παραρτήματος V της συμφωνίας του Κοτονού:

- πληροφορεί αμέσως τα κράτη μέλη ή, εάν ανταποκρίνεται σε αίτηση κράτους μέλους, εντός προθεσμίας τριών εργάσιμων ημερών από την ημερομηνία παραλαβής αυτής της αίτησης,

- πραγματοποιεί διαβουλεύσεις με επιτροπή η οποία αποτελείται από εκπροσώπους των κρατών μελών και της οποίας προεδρεύει εκπρόσωπος της Επιτροπής,

- ενημερώνει συγχρόνως τα κράτη ΑΚΕ και τους γνωστοποιεί την έναρξη των διαβουλεύσεων, όπως αναφέρεται στο άρθρο 9 παράγραφος 1 του παραρτήματος V της συμφωνίας του Κοτονού,

- ανακοινώνει συγχρόνως στα κράτη ΑΚΕ όλες τις πληροφορίες που είναι απαραίτητες γι' αυτές τις διαβουλεύσεις.

3. Σε κάθε περίπτωση, οι διαβουλεύσεις θεωρούνται ότι έχουν ολοκληρωθεί με τη λήξη προθεσμίας 21 ημερών από την ημερομηνία της κοινοποίησης που αναφέρεται στο τέταρτο εδάφιο της παραγράφου 1 ή στην τρίτη περίπτωση της παραγράφου 2.

Στο τέλος των διαβουλεύσεων ή με τη λήξη της περιόδου των 21 ημερών, και εφόσον δεν έχει συμφωνηθεί άλλη ρύθμιση, η Επιτροπή μπορεί, μετά από διαβούλευση με την επιτροπή που αναφέρεται στη δεύτερη περίπτωση της παραγράφου 2, να αποφασίσει να λάβει κατάλληλα μέτρα για την εφαρμογή του άρθρου 8 του παραρτήματος V της συμφωνίας του Κοτονού.

4. Η απόφαση που αναφέρεται στην παράγραφο 3 ανακοινώνεται αμέσως στο Συμβούλιο, στα κράτη μέλη και στα κράτη ΑΚΕ.

Η απόφαση εφαρμόζεται αμέσως.

5. Κάθε κράτος μέλος μπορεί να παραπέμψει στο Συμβούλιο την απόφαση που έλαβε η Επιτροπή που αναφέρεται στην παράγραφο 3, εντός δέκα εργάσιμων ημερών από την ημέρα της γνωστοποίησης της απόφασης αυτής.

6. Ελλείψει απόφασης της Επιτροπής εντός δέκα εργάσιμων ημερών μετά την ολοκλήρωση των διαβουλεύσεων με τα κράτη ΑΚΕ ή, ενδεχομένως, τη λήξη της προθεσμίας των 21 ημερών, κάθε κράτος μέλος το οποίο προσέφυγε στην Επιτροπή σύμφωνα με την παράγραφο 2 μπορεί να προσφύγει στο Συμβούλιο.

7. Στις περιπτώσεις που αναφέρονται στις παραγράφους 5 και 6, το Συμβούλιο μπορεί, με ειδική πλειοψηφία, να λάβει διαφορετική απόφαση εντός 20 εργάσιμων ημερών.

Άρθρο 2

1. Υπό ειδικές περιστάσεις κατά την έννοια του άρθρου 9 παράγραφος 3 του παραρτήματος V της συμφωνίας του Κοτονού, η Επιτροπή μπορεί να λάβει μέτρα διασφάλισης, ή να εξουσιοδοτήσει ένα κράτος μέλος να εφαρμόσει άμεσα μέτρα διασφάλισης.

2. Εάν υποβληθεί στην Επιτροπή αίτηση κράτους μέλους, αυτή αποφασίζει σχετικά εντός τριών εργάσιμων ημερών από την παραλαβή της αίτησης.

Η απόφαση της Επιτροπής ανακοινώνεται στο Συμβούλιο και στα κράτη μέλη.

3. Κάθε κράτος μέλος μπορεί να παραπέμψει στο Συμβούλιο την απόφαση της Επιτροπής, σύμφωνα με τη διαδικασία που προβλέπεται στο άρθρο 1 παράγραφος 5.

Εφαρμόζεται η διαδικασία που αναφέρεται στο άρθρο 1 παράγραφος 7.

Ελλείψει απόφασης της Επιτροπής εντός της προθεσμίας που αναφέρεται στην παράγραφο 2, κάθε κράτος μέλος που απευθύνθηκε στην Επιτροπή μπορεί να φέρει το θέμα ενώπιον του Συμβουλίου, σύμφωνα με τις διαδικασίες που προβλέπονται στο πρώτο και δεύτερο εδάφιο.

Οι διατάξεις του παρόντος άρθρου δεν αποκλείουν τις διαβουλεύσεις που αναφέρονται στο άρθρο 9 παράγραφος 1 του παραρτήματος V της συμφωνίας του Κοτονού.

Άρθρο 3

Η εφαρμογή του παρόντος κανονισμού δεν αποκλείει την εφαρμογή των κανονιστικών διατάξεων για την κοινή οργάνωση των γεωργικών αγορών ή των κοινοτικών ή εθνικών διοικητικών διατάξεων που απορρέουν από αυτές, ή των ειδικών κανονιστικών διατάξεων που θεσπίζονται για τα μεταποιημένα γεωργικά προϊόντα δυνάμει του άρθρου 308 της συνθήκης.

Άρθρο 4

Ο παρών κανονισμός καταργεί τον κανονισμό (ΕΟΚ) αριθ. 3705/90.

Άρθρο 5

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 10 Δεκεμβρίου 2002.

Για το Συμβούλιο

Ο Πρόεδρος

P. S. Møller

(1) ΕΕ L 317 της 15.12.2000, σ. 3.

(2) ΕΕ L 358 της 21.12.1990, σ. 4.

(3) ΕΕ L 349 της 31.12.1994, σ. 53· κανονισμός όπως τροποποιήθηκε τελευταία από τον κανονισμό (ΕΚ) αριθ. 2474/2000 (ΕΕ L 286 της 11.11.2000, σ. 1).